Hiessillan asukkaille keskustelutilaisuus elokuussa päihdeasiakkaiden asumisyksikön muutoksista

Lappeenrannan Hiessillassa toimivan päihde- ja mielenterveyskuntoutujien Siltala-yksikön toiminta muuttaa syksyllä Pajarilaan.

Hiessillan (Rintalankatu 2) tilat säilyvät kuitenkin edelleen Etelä-Karjalan hyvinvointialueen (Ekhva) käytössä. Niihin tullaan jatkossakin sijoittamaan päihde- ja mielenterveysasiakkaita.

Tiloihin mahtuu noin 12 asukasta. Niihin sijoitetaan syys-lokakuusta alkaen päihde- ja mielenterveysasiakkaita, joista osa muuttaa Hiessiltaan Papinraitilta Joutsenosta ja osa siirtyy muualta Etelä-Karjalasta.

-Rintalankadun asukkaat ovat päihteiden käyttäjiä, mutta heitä ei jätetä yksin, vaan tiloissa on ympäri vuorokauden työskentelemässä Ekhvan ammattilaisia, projektipäällikkö Anne Laine kertoo.

Etsinnässä isommat tilat

Rintalankadun tilat omistaa Heinikodit Oy. Vuokralaisena toimiva Ekhva on alustavasti keskustellut yrityksen kanssa yksikössä tapahtuvan toiminnan muuttumisesta.

Ratkaisu on väliaikainen, sillä päihteiden käyttäjille Ekhva etsii edelleen useamman asumispaikan kiinteistökokonaisuutta.

Rintalankadun naapurissa sijaitsevien erityisryhmien asumisyksiköiden kanssa Ekhva tulee käymään keskusteluja päihdeyksikön toiminnasta.

Alueen asukkaille keskustelutilaisuus

Myös alueen muita asukkaita tiedotetaan toiminnan muutoksista ensi kuussa, kun muutamiin muuttoon liittyviin yksityiskohtiin on saatu lisää tietoa.

-Ymmärrettävästi päihteiden käyttäjien asuminen naapurustossa herättää huolta. Järjestämme keskusteluillan Hiessillan alueen asukkaille elokuun loppupuolella, jolloin voimme puhua esimerkiksi turvallisuudesta, Laine kertoo

Tarkempi kutsu keskustelutilaisuuteen julkaistaan elokuun alkupuolella lehti-ilmoituksena ja Ekhvan verkkosivuilla (ekhva.fi) sekä maakunnallisessa tapahtumakalenterissa (tapahtumat.ekarjala.fi).

Lisätietoja:

Anne Laine, projektipäällikkö, Päihdepalvelukeskus-projekti, puh. 040 350 9988, anne.laine@ekhva.fi (lomalla 20.7.-4.8.2024)

Tiina Kirmanen, aikuisten monialaisten palvelujen johtaja, puh. 040 561 3627, tiina.kirmanen@ekhva.fi (lomalla 29.7.-18.8.2024)

Aiheesta lisää